Arsenal snudde og knuste erkerivalen
- Helt utrolig. For et comeback. Guttene viste en strålende innstilling i dag, sier tidligere Arsenal-spiss Ian Wright i studioet til Sky Sports. Tidligere Tottenham-trener og spiller Glenn Hoddle mener Theo Walcotts 4-2-scoring punkterte oppgjøret. - Van Persie var tungen på vektskålen i dag, sier Hoddle. Men det var Tottenham som åpnet best i oppgjøret som er en klassisker i Premier League. Allerede etter fire minutter vippet Louis Saha inn 1-0 via et Arsenal-ben. Begge lag sløste vekk enorme sjanser før Gareth Bale gikk ned i feltet og Emmanuel Adebayor økte til 2-0 mot gamle lagkamerater.Fem minutter før pause kom scoringen som ble starten på en vanvittig opphenting. Bacary Sagna løp seg fri inne i feltet og nikket inn reduseringen. Kun tre minutter senere var det Robin van Persies tur til å få hjemmelagets fans opp av stolsetene. Nederlenderen fanget opp en dårlig klarering, vendte opp og feide inn 2-2-scoringen. - Wenger ba oss kjempe for hver ball, og det gjorde vi. Alle sto på og ga alt for hverandre. Å få til det i en slik kamp er helt utrolig, sier van Persie etter kampen. Harry Redknapp satte inn Rafael van der Vaart og Sandro i pausen, men Arsenal-dominansen bare fortsatte. Det tok kun seks minutter etter hvilen før Tomas Rosicky satte fart, slo ut til Sagna på kanten, fikk kula tilbake og styrte den forbi Friedel. Les også:Ryan Giggs matchvinner i egen jubileumskamp Tottenham kom seg aldri etter opphentingen og 20 minutter ut i omgangen viste Arsenal hvordan man skal kontre. Van Persie kikket til høyre og fikk se en Theo Walcott i voldsom fart. Nederlenderen spilte landslagsspilleren fri, og alene med Friedel vippet han inn 4-2-målet.Tre minutter senere lurte mye kritiserte Walcott offsidefella og suste gjennom på ny. Nok en duell alene med Friedel endte med scoring og en definitiv punktering av London-duellen. - Det er nesten morsomt at Walcott har fått en del kritikk for ikke å score nok mål. Han har gitt meg så mange assists og kommer til å sette 20 scoringer denne sesongen. Stol på meg. Han scoret to flotte mål i dag, sier van Persie etter kampen. Avstanden fra tredjeplasserte Tottenham ned til Arsenal på fjerdeplass er nå kun på sju poeng. Arsene Wengers gutter passerte Chelsea på målforskjell etter seieren søndag. - Matematisk kan vi ta dem igjen. Alt er mulig. Dette var en forestilling full av alt man vil se av et fotballag. Starten var vanskelig mot et lag som ligger foran oss på tabellen, vi trengte noe eksepsjonelt, men nektet å tape, sier Arsenal-manager Arsene Wenger.Kampen mellom Stoke og Swansea på Britannia ble aldri like fartsfylt og spennende som oppgjøret i London. Men hjemmelaget Stoke spilte smart - og vant til slutt 2-0 på eget gress søndag. Matthew Upson og Peter Crouch scoret målene for vertene i første omgang. Swansea hadde ballen i 60 prosent av tiden på Britannia, men fra 20 meter og inn var gjestene tannløse i store deler av kampen. Den største sjansen produserte de først på overtid i andre omgang, og det sier det aller meste. Swanseas Steven Caulker headet ballen knallhardt på mål, men Stoke-keeper Asmir Begovic slo ballen i tverrliggeren og ut. Nå må jeg snart dra til Britannia for å se den utrolige viljen og gleden til verdens beste hjemmelag, Stoke. Etter søndagens 2-0-seier klatret Stoke opp på 12. plass på tabellen med 33 poeng. Swansea har 30 poeng etter 26 serierunder, og laget ligger nå to plasser bak Stoke.
(Arsenal - Tottenham 5-2) Tottenham ledet 2-0, men etter Bacary Sagnas redusering fem minutter før pause feide Arsenal over gjestene.